LUR en bure toon medelye aan familie | News24
LUR en bure toon medelye aan familie
DIE LUR vir vervoer, veiligheid en skakeling, Martha Bartlett, het die ouers en ouma van die vyf kleuters wat Dinsdag in ’n vrieskas versmoor het, besoek. Foto: Anena Burger
TALLE mense het Donderdagmiddag (21/01) by die huis van Maria Nkhonto bymekaar gekom om hul medelye aan die familie van die vyf kleuters wat hier in ’n vrieskas versmoor het te betoon.
In die gietende reën het hulle in groepies voor die huis vergader. Ook personeellede van die hospitaal in Kakamas, waar klein Anastasia Majiedt (3) ’n gereelde besoeker en vrolike bekende was, was daar.
Onder die besoekers was Martha Bartlett, Noord-Kaapse LUR vir vervoer, veiligheid en skakeling, wat haar medelye aan die ouers en geliefdes van die kleuters oorgedra het.
Sy het ook Woensdag voor haar besoek in ’n verklaring haar medelye betoon. “Ek is geweldig hartseer oor die voorval. Ek wil ouers vra om altyd voorbereid en oplettend te wees oor waar hul kinders is om hul veiligheid te verseker.” In medelye het sy aan die ouers gesê hulle word nie verkwalik nie, maar haar boodskap was duidelik: “Let op na die veiligheid van ons kinders.”
Medelye is ook deur die ANC in die Noord-Kaap en die premier oorgedra. Die DA het sy medelye met die ouers betoon.
Hulle versoek dat ’n deeglike ondersoek gedoen word en indien nalatigheid bewys kan word, die verantwoordelikes aan die pen moet ry.